Þingræður haldnar á Alþingi Íslendinga



Herra forseti. Í þessu frv. er enn einu sinni lagt til að leggja gjöld á aftur í tímann. Í þetta skipti er það miðað við síðustu áramót. Ég er afskaplega þreyttur orðinn á þessum reikningum eftir á, þessum bakreikningum þessarar hæstv. ríkisstj., og segi nei.



Herra forseti. Við 3. umr. um frv. til lánsfjárlaga, sem fram fór í gærkvöld, flutti ég ásamt þrem öðrum þm. tillögu til breytinga á lánsfjárlögum sem er að finna á þskj. 656 og felur í sér heimild til handa fjmrh. til að taka lán til styrktar Bjargráðasjóði við bótagreiðslur til þeirra sem urðu fyrir verulegu tjóni í fárviðri sem gekk yfir landið í vetur. Hæstv. félmrh. vildi ekki styðja till. af þeirri ástæðu að hann taldi að enn væri ekki vitað hversu mikils fjár þyrfti við til þess að bæta óveðurstjónið, en lýsti því yfir, að hann mundi bera fram sérstakt frv. til fjáröflunar í þessu skyni strax eftir páskaleyfi þm. Flm. till. telja að þau rök, sem hæstv. ráðh. færði fram fyrir andstöðu við brtt., séu ekki fyrir hendi. Samkv. bráðabirgðaathugun á bótaþörfum er sú fjárhæð, sem till. heimilar að taka að láni, allt að 25 millj. kr., vel yfir áætluðum greiðslum. Hins vegar er flm. það áhugamál, að almenn samstaða geti tekist á Alþingi um lausn slíkra mála, og fallast því á að draga till. sína til baka í trausti þess, að hæstv, félmrh. flytji, strax þegar Alþingi kemur saman að loknu páskaleyfi þm., sérstakt frv. með heimild til handa ríkisstj. að taka lán til þess að leggja Bjargráðasjóði til nægilega fjárupphæð sem geri honum kleift að bæta óveðurstjónið sem fjölmargir aðilar urðu fyrir á þessum vetri. Till. á þskj. 656 er því dregin til baka.



Herra forseti. Það er löngu orðin venjubundin afgreiðsla á Alþingi að ákvarða lántökur ríkissjóðs með heimildarákvæðum eins og því sem hér er lagt til að samþykkt verði. Í slíku ákvæði felst vilji Alþingis sem ríkisstjórnir hingað til hafa virt. Ég segi já.



Herra forseti. Það er ekki að sökum að spyrja, að með till. ríkisstj. og stuðningsmanna hennar er verið að skattleggja fatlað fólk og þroskahefta. Þess vegna voru þessar brtt. fluttar. Ég segi já.



Herra forseti. Mér koma þessar tölur hér mjög á óvart og óska eftir því að þessi atkvgr. verði endurtekin.



Herra forseti. Ég vil aðeins taka fram að ég fylgdist mjög grandgæfilega með þessari atkvgr. og þessar niðurstöður eru nákvæmlega í samræmi við það sem atkv. féllu hér áðan, eins og hljóðritun á atkvgr. mun geta fært mönnum heim sanninn um. Mér er sagt, herra forseti, að um það leyti sem fyrst var tekin upp hljóðritun á umr. hér frá Alþingi hafi maður í flokki hv. þm. Páls Péturssonar dregið í efa að segulböndin störfuðu rétt og tækju rétt upp það sem menn sögðu hér. Það var gerð sérstök athugun á því að tilhlutan viðkomandi Framsóknarþingmanns og tæknimanna hér í þessari virðulegu stofnun, og hann fékk sjálfur að ganga úr skugga um það, að segulbandsspólan breytti ekki jái, sem hér væri mælt, í nei. Ég fer því fram á það við hæstv. forseta, að hann beiti sér fyrir því að hv. þm. fái að ganga úr skugga um að segulbandsupptakan fari rétt með. Og ég sé enga ástæðu til að endurtaka hér atkvgr. þó að hv. þm. Páli Péturssyni líki ekki niðurstaðan.

Hv. þm. ræður því að vísu ekki.



Herra forseti. Ég sé fulla ástæðu til þess að taka undir þá kröfu sem hv. 1. þm. Norðurl. v. bar hér fram áðan um að sú atkvgr., sem fram fór hér fyrir skömmu, verði endurtekin nú þegar.



Herra forseti. Er ekki langauðveldast fyrir forseta að ganga úr skugga um þetta allt saman með því að spyrja þm. hvort þeir óski eftir að breyta afstöðu sinni í sambandi við þá atkvgr. sem hér hefur farið fram?



Það hefur ekkert komið fram um það hjá hv. þm. að þeir hafi mismælt sig. Hér ber öllu saman um atkvgr. hjá báðum skrifurum, enda sjá menn það í hendi sér sem fylgdust með atkvgr., að þar fór ekkert á milli mála.



Herra forseti. Ég vil nú ekki vera að vantreysta skrifurum hv. deildar, þeir eru alls góðs maklegir og vandvirkir og skarpir og allt það. En þó hygg ég að eitthvert rugl hafi nú komist á við þessa atkvgr. Kann að vera að einhver hafi sagt já þegar hann ætlaði að segja nei. Ég hef dæmi fyrir mér, að hæstv. sjútvrh. var hér rétt áðan nærri búinn að fella olíugjaldið með því að hann mismælti sig. Ég sé ekkert á móti því, að þessi atkvgr. verði endurtekin, og ég er ekkert að vefengja að segulböndin taki rétt upp. 



Herra forseti. Ef ástæða er til að endurtaka þessa atkvgr., þá held ég að það sé full ástæða til að endurtaka fleiri atkvgr. að undanförnu. Hitt vil ég síðan segja, að til er dalur inn af Blöndudal sem heitir Rugludalur. Ég hélt að þar væri ekki lengur byggð.



Herra forseti. Ég legg eindregið til að þingflokksfundum Framsfl. verði stýrt í þingflokksherbergi Framsóknar, en ekki héðan úr þessum stól. Atkvgr. var hárrétt.



Þessum athugasemdum er lokið og atkvgr. hefur verið lýst. Hún verður ekki endurtekin. Það er ekkert sem gefur tilefni til þess að ég fari að hlýða mönnum hér aftur yfir afstöðu þeirra. Það kemur ekki til nokkurra greina að svo búnu.



Herra forseti. Ég þakka það, að ég get fengið tækifæri til þess að beina þeirri fsp. til hæstv, forsrh., hvenær vænti megi skýrslu um kaup á togara fyrir Útgerðarfélag Norður-Þingeyinga á Þórshöfn. Þessi beiðni um skýrslu var lögð fram á þskj. 434 18. febr. s. l. Þessi mál voru og hafa verið til umr. og ég vildi mega beina þessari fsp. til hæstv. forsrh. og leyfi mér að þakka svör hans fyrir fram.



Herra forseti. Í Sþ. 24. febr. var samþykkt þessi beiðni um skýrslu. Að henni hefur verið unnið og hún er nær fullgerð og verður lögð fyrir Alþingi strax þegar þing kemur saman að loknu páskahléi.